सूरजै ई सघंद पाइयै लीलो नै इक्क लछमन रेखा खिच्ची ओड़ी दी ही। ओह् माऊ दी सघंद नभाने ताई बब्बै दै सामनै घट्ट गै औंदा हा। लीलो ई पता हा जे सूरज पढ़ी लिखी गेआ ऐ, अंदर-बाह्र बी औन-जान लगी पेआ ऐ ते किश किश दुनियांदारी बी समझन लगी पेआ ऐ। इस करी ओह् निही चांह्दी जे कदें बब्बै-पुत्तरै दा टाकरा होऐ। सूरज पूरी चाली लीलो दे रंगें रंगोई चुक्के दा हा। ओह् जियां-जिया जुआन होआ दा एह् रंग ऊआं-ऊआं गै गूढ़े हुंदे जा’रदे हे ते बब्बै कन्नें चिड़ बधदी जा’रदी ही। नमां खून हा, कुसै लै बुआल बी खाई जंदा हा पर अपने हिरख, ममता ते गुणें दा त्रैंका करियै लीलो उसी ठंडा करी ओड़दी ही। हाड़ै दे जोरै ई थ’म्मना कोई सखल्ला ते नेईं हुंदा, केह् पता कुसलै ब’न्न त्रोड़ी ओड़ै। लीलो उस औने आह्ले दिनै शा डरा दी ही जदूं बब्ब-पुत्तर आमनै-सामनै आई खड़ोंगन। ओह् हर हालें उस उग्गड़-दुग्गड़ शा बचना चांह्दी ही।